Statwa tal-alla tal-ġustizzja mgħottija bil-bandiera Ewropea bħala sfond. ©AdobeStock/Respiro888 Il-Membri tal-PE jridu lill-Kummissjoni Ewropea turi li hija kapaċi tiddefendi l-baġit tal-UE minn Stati Membri li jiksru l-prinċipju tal-istat tad-dritt. Il-Kummissjoni għandha tinvestiga malajr ksur potenzjali tal-prinċipju tal-istat tad-dritt, hekk kif is-sitwazzjoni f'xi Stati Membri diġà teħtieġ azzjoni immedjata, qalu l-Membri tal-PE f' rapport adottat waqt il-plenarja f'Lulju 2021 . Ir-rapport jikkunsidra l-linji gwida abbozzati mill-Kummissjoni għall-implimentazzjoni tal-liġi tal-UE li tgħaqqad l-iżborż tal-fondi tal-UE għar-rispett tal-istat tad-dritt mill-Istati Membri. Il-leġiżlazzjoni ilha fis-seħħ mill-1 ta' Lulju 2021, imma s'issa l-Kummissjoni ma pproponiet l-ebda miżuri fl-ambitu tar-regoli. Fil-fehma tal-Parlament, ir-regolament ma jirrikjedix interpretazzjoni addizzjonali sabiex jiġi applikat u l-iżvilupp tal-linji gwida ma għandux jikkawża aktar dewmien. Il-Kummissjoni għandha tirrapporta lill-Parlament dwar l-ewwel każijiet taħt investigazzjoni mill-aktar fis possibbli qalu l-Membri tal-PE. Jekk il-Kummissjoni tonqos milli tieħu azzjoni, il-Parlament qed jipprepara li jiftaħ każ kontra l-Kummissjoni fil-Qorti tal-Ġustizzja. Il-Parlament għamel talbiet simili f' riżoluzzjoni plenarja ta' qabel adottata fl-10 ta' Ġunju . F'riżoluzzjoni separata fit-8 ta' Lulju 2021, il-Parlament ikkundanna liġi Ungeriża li, taħt il-pretest tal-ġlieda kontra l-pedofelija, tipprojbixxi l-wiri ta' kontenut LGBTIQ f'materjali edukattivi fl-iskejjel jew fuq programmi televiżivi għat-tfal. Il-liġi mhijiex inċident iżolat, iżda eżempju ieħor " intenzjonat u premeditat taż-żarmar gradwali tad-drittijiet fundamentali fl-Ungerija ", jgħidu l-Membri tal-PE. Il-Parlament jargumenta li " id-diskriminazzjoni promossa mill-Istat kontra l-minoranzi għandha impatt dirett fuq il-proġetti li fuqhom l-Istati Membri jiddeċiedu li jonfqu l-flus tal-UE", u għalhekk taffettwa direttament il-protezzjoni tal-interessi finanzjarji tal-UE. Il-Parlament qed jitlob lill-Kummissjoni biex immedjatament tiskatta l-proċedura ħalli tissospendi jew tnaqqas il-pagamenti baġitarji tal-UE lill-Ungerija. Id-difiża tal-istat tad-dritt: kwistjoni ta' urġenza Matul laqgħa tal-kumitati tal-Parlament dwar il-baġit u l-kontroll baġitarju fis-26 ta' Mejju, il-Membri tal-PE ddiskutew l-applikazzjoni tal-leġiżlazzjoni dwar il-baġit tal-UE u l-istat tad-dritt ma' Gert Jan Koopman, id-Direttur Ġenerali tad-dipartiment tal-baġit tal-Kummissjoni. Koopman enfasizza n-natura sensittiva tal-valutazzjonijiet potenzjali tal-Kummissjoni rigward l-istat tad-dritt fil-pajjiżi tal-UE billi sostna li: "id-deċiżjonijiet meħuda se jkunu soġġetti għal rieżami ġudizzjarju sħiħa mill-Qorti tal-Ġustizzja [Ewropea]. Jeħtieġ li dan jinkiseb sew mill-bidu nett. Sempliċiment ma nistgħux nagħmlu żbalji u nressqu kawżi li jiġu annullati mill-Qorti. Dan ikun diżastru." Il-Membri tal-PE qalu li r-regolament diġà huwa pjuttost ċar. "Jekk wieħed ried ikollu sett qasir ħafna ta' linji gwida, wieħed jista' jikteb f'sentenza waħda biss: "Ħares lejn ir-regolament"," qal Petri Sarvamaa (PPE, il-Finlandja). "L-Istati Membri kollha għandhom ikunu jistgħu jaraw li l-Kummissjoni qed tinvestiga b'mod verament oġġettiv," żied jgħid Sarvamaa. "Meta nitkellmu dwar ksur tal-istat tad-dritt, dan huwa suġġett serju ħafna. Aħna konxji mill-fatt li jeħtieġ li nkunu skruplużi ħafna b'dawn il-valutazzjonijiet. Iżda din ir-rigorożità u din il-metikolożità ma jistgħux jipposponu l-applikazzjoni tar-regolament għal dejjem," qal Eider Gardiazabal (S&D, Spanja). Membru oħra tal-PE qalu li hemm kriżi tal-istat tad-dritt fl-UE u stiednu lill-Kummissjoni taġixxi b'mod deċiżiv biex tipprevjeni aktar deterjorament. Terry Reintke (Verts/ALE, il-Ġermanja) qal: "Għandna fiduċja assoluta fil-kapaċità tal-Kummissjoni li timmonitorja, tiskopri u tivvaluta l-każijiet. Għandkom uħud mill-avukati l-aktar intelliġenti fl-Ewropa, għandkom l-aqwa impjegati taċ-ċivil biex tipproteġu l-baġit tal-UE u l-istat tad-dritt. "Iżda l-impressjoni hija, u qed nitkellem f'isem miljuni ta' ċittadini tal-UE, li intom neqsin minn ċertu sens ta' urġenza. Nistħajjilkom bilqiegħda f'dar li qed taqbad u tgħidu: "Qabel ma nsejħu l-pumpieri, se nistabbilixxu linji gwida dwar kif jistgħu jitfu dan in-nar". Il-baġit tal-UE u l-istat tad-dritt Il- leġiżlazzjoni adottata fi tmiem l-2020 iffokat fuq il- kundizzjonalità tal-istat tad-dritt għall-aċċess għall-fondi UE . Jekk il-Kummissjoni Ewropea tistabbilixxi li pajjiż ikun wettaq ksur u li l-interessi finanzjarji tal-UE huma mhedda, hija tista' tipproponi li l-pagamenti mill-baġit tal-UE lil dak l-Istat Membru jew jitnaqqsu jew ikunu sospiżi. Il-Kunsill għandu jieħu d-deċiżjoni b'maġġoranza kwalifikata. Ir-regoli jfittxu wkoll li jipproteġu l-interessi tal-benefiċjarji aħħarija - il-bdiewa, l-istudenti, in-negozji żgħar jew l-NGOs - li ma għandhomx jiġu kkastigati għall-azzjonijiet tal-gvernijiet. Rikorsi ġuridiċi Il-Parlament jinsab ħerqan li jara s-sistema implimentata minħabba tħassib f'dawn l-aħħar snin dwar l-istat tad-dritt u d-demokrazija f'xi Stati Membri. L- Ungerija u l- Polonja ressqu kawżi quddiem il-Qorti Ewropea tal-Ġustizzja u talbu li r-regolament jiġi annullat. Fil- laqgħa tagħhom tal-10 u l-11 ta' Diċembru 2020 , il-mexxejja tal-UE qablu li l-Kummissjoni għandha tħejji linji gwida għall-implimentazzjoni tar-regoli li għandhom jiġu ffinalizzati wara s-sentenza tal-Qorti tal-Ġustizzja. Madankollu, il-Parlament insista li r-regoli huma fis-seħħ u li l-Kummissjoni għandha obbligu legali li tiddefendi l-interessi u l-valuri tal-UE. Skopri kif l-UE beħsiebha tipproteġi l-istat tad-dritt Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF